CELEX: 32020D0470
Language: sk
Date: 2020-03-25 00:00:00
Title: Rozhodnutie Rady (EÚ) 2020/470 z 25. marca 2020, pokiaľ ide o predĺženie obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej

1.4.2020   
               
               
                  SK
               
               
                  Úradný vestník Európskej únie
               
               
                  L 101/1
               
            
         ROZHODNUTIE RADY (EÚ) 2020/470
         z 25. marca 2020,
         pokiaľ ide o predĺženie obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na článok 3 ods. 1 rozhodnutia Rady (EÚ) 2015/2169 z 1. októbra 2015 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou a na strane druhej (1),
         so zreteľom na návrh Európskej komisie,
         keďže:
         
                     (1)
                  
                  
                     Rada prijala 1. októbra 2015 rozhodnutie (EÚ) 2015/2169 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej.
                  
               
                     (2)
                  
                  
                     V článku 1 Protokolu o kultúrnej spolupráci (2), ktorý je pripojený k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (3) (ďalej len „protokol“), sa stanovuje rámec, v ktorom strany spolupracujú na uľahčení výmen kultúrnych aktivít, tovarov a služieb, okrem iného aj v audiovizuálnom odvetví.
                  
               
                     (3)
                  
                  
                     Protokol výnimočne obsahuje ustanovenia o nároku, na základe ktorého audiovizuálne koprodukcie môžu využívať príslušný program, ktorý je v zásade vyhradený pre rozvojové krajiny s rozvojovým audiovizuálnym priemyslom.
                  
               
                     (4)
                  
                  
                     Podľa článku 5 ods. 8 písm. b) protokolu sa po uplynutí počiatočného obdobia troch rokov nárok obnoví na obdobie troch rokov a následne sa automaticky obnovuje na ďalšie rovnako dlhé obdobia, pokiaľ ktorákoľvek strana neukončí nárok písomným oznámením najmenej tri mesiace pred uplynutím prvého alebo akéhokoľvek nasledovného obdobia. Skutočné účinky protokolu vo vzťahu k audiovizuálnym koprodukciám by mal včas posúdiť Výbor pre kultúrnu spoluprácu a mali by slúžiť ako základ pre rozhodnutie Únie o predĺžení alebo nepredĺžení nároku v roku 2023 na ďalšie trojročné obdobie.
                  
               
                     (5)
                  
                  
                     Komisia v súlade s článkom 3 ods. 1 rozhodnutia (EÚ) 2015/2169 má Kórejskej republike oznámiť úmysel Únie nepredĺžiť obdobie nároku týkajúceho sa koprodukcie podľa článku 5 protokolu v nadväznosti na postup stanovený v článku 5 ods. 8 protokolu, pokiaľ Rada na návrh Komisie štyri mesiace pred koncom takéhoto obdobia nároku nevyjadrí súhlas s predĺžením nároku. Ak Rada vyjadrí súhlas s predĺžením nároku, uvedené ustanovenie sa opäť môže začať uplatňovať na konci predĺženého obdobia nároku. Na špecifické účely rozhodovania o predĺžení obdobia nároku sa Rada uznáša jednomyseľne.
                  
               
                     (6)
                  
                  
                     S domácou poradnou skupinou Únie, ako je stanovené v článku 3 ods. 5 protokolu, boli 17. októbra 2019 vedené konzultácie o predĺžení obdobia nároku podľa článku 5 ods. 8 protokolu.
                  
               
                     (7)
                  
                  
                     Vzhľadom na úzky, historický a jedinečný vzťah Únie a Kórejskej republiky, Rada súhlasí s predĺžením obdobia nároku audiovizuálnych koprodukcií využívať príslušné programy strán zamerané na podporu miestneho/regionálneho kultúrneho obsahu podľa článku 5 ods. 4 až 7 protokolu.
                  
               
                     (8)
                  
                  
                     Týmto rozhodnutím by nemali byť dotknuté príslušné právomoci Únie a členských štátov. Predovšetkým by nemalo ovplyvniť právomoc členských štátov uzatvárať koprodukčné dohody,
                  
               PRIJALA TOTO ROZHODNUTIE:
         
            Článok 1
            Obdobie nároku audiovizuálnych koprodukcií využívať príslušné programy strán zamerané na podporu miestneho/regionálneho kultúrneho obsahu, ako je stanovené v článku 5 ods. 4 až 7 protokolu, sa týmto predlžuje o tri roky, a to od 1. júla 2020 do 30. júna 2023.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 25. marca 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Ú. v. EÚ L 307, 25.11.2015, s. 2.
         
            (2)  Ú. v. EÚ L 127, 14.5.2011, s. 1418.
         
            (3)  Ú. v. EÚ L 127, 14.5.2011, s. 6.